  Майя Бывальцева Эграысь школаысь Мария Данилова но Можгаысь 10 номеро школаысь Валерия Григорьева «Ломоносовский обоз. Великий шёлковый путь» аспӧртэм федерал ӵектосэ пыриськисьёс пӧлы шедизы. Со 10-20 шуркынмонэ ортчоз, ивортэ Удмуртиысь дышетонъя но тодосъя министерстволэн пресс-службаез. Россилэн пӧртэм улосвылъёсысьтыз бадӟым классъёсын дышетскисьёс вить каръёсы - Буртчин сюреслэн валтӥсь интыосаз вуылозы: Уфае, Набарежные Челные, Казане, Чебоксаре, Нижний Новгородэ Вожвылъяськон пыр потэм пиналъёс Башкортостанлэсь, Татарстанлэсь, Чувашилэсь но Нижний Новгород улосвыллэсь лулчеберетъя, историяя, экономикая но инфраструктурая луонлыкъёссэс эскерозы. Озьы ик соос та улосвылъёсысь вылӥ дышетсконниосы пырон луонлыкъёсты чаклалозы, вуоно ӧнерзэс бырйыны, стажировка ортчыны но уже пырыны инты быръёно луозы. Сюрс иськемлэсь кузь сюрессы Нижний Новгородын йылпумъяськоз. Отын дышетскисьёс Приволжск федерал округысь промышленностез, экономикаез, экологиез но лулчеберетэз азинтонъя ӵектосъёссэс утёзы. Мынон-ветлонъязы пиналъёс выли дышетсконниослэн но предприятиослэн кивалтӥсьёсынызы, улосвылъёсысь тодмо адямиосын пумиськылозы, аспӧртэм вузпӧръёсын тодматскозы. Озьы ик дышетскисьёс понна лециос но лулчеберетъя программаос радъялозы. «Ломоносовский обоз. Великий шёлковый путь» ӵектослэн валтӥсь ужпумез – пиналъёслы азинскыны мылкыд сётон, Россиын егит ӧнерчиослы нырысетӥ уже интыяськыны луонлыкъёсын тодматон. Нырысетӥез «Ломоносовский обоз» 2016-тӥ арын Архангельскысь Москвае вырӟиз. Ӵектосэ пыриськон понна бадӟым классъёсын дышетскисьёс сётэм темая эссе гожтыны кулэ вал Тодэ вайытом, Эгра ёросысь Мария Денисова эссеосъя дышетскисьёс но егитъёс понна «Мынам анай кылы сярысь – ӟуч кылын» огъяросси вожвылъяськонын кыкетӥ инты басьтӥз.  Тегъёс: Дышетон Можга Эгра Удмуртия Россия пиналъёс  